sukhrobnurali/uzbek-legal-corpus huggingface dataset:
Mablagʻlarni investitsiyaga yoʻnaltiruvchi yuridik shaxslar tomonidan imtiyozlarni qoʻllash tartibi toʻgʻrisidagi nizomning 5-bandiga oʻzgartirish kiritish haqida
(resolution, 2018-05-19)

Oʻzbekiston Respublikasining Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi va Oʻzbekiston Respublikasi Prezidentining 2017-yil 29-dekabrdagi PQ-3454-son “Oʻzbekiston Respublikasining 2018-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq Oʻzbekiston Respublikasi Moliya vazirligi, Iqtisodiyot vazirligi, Davlat soliq qoʻmitasi va Davlat bojxona qoʻmitasi qaror qiladi: 1. Oʻzbekiston Respublikasi Moliya vazirligi, Iqtisodiyot vazirligi, Davlat soliq qoʻmitasi va Davlat bojxona qoʻmitasining 2017-yil 17-iyuldagi 110, 140, 2017-37, 01-02/8-29-son qarori (roʻyxat raqami 2918, 2017-yil 25-avgust) (Oʻzbekiston Respublikasi qonun hujjatlari toʻplami, 2017-y., 34-son, 911-modda) bilan tasdiqlangan Mablagʻlarni investitsiyaga yoʻnaltiruvchi yuridik shaxslar tomonidan imtiyozlarni qoʻllash tartibi toʻgʻrisidagi nizomning 5-bandi uchinchi xatboshisidan “va obodonlashtirish va ijtimoiy infratuzilmani rivojlantirish soligʻi” degan soʻzlar chiqarib tashlansin. 2. Mazkur qaror rasmiy eʼlon qilingan kundan eʼtiboran kuchga kiradi.
Idoraviy normativ-huquqiy hujjatni davlat reyestridan chiqarish toʻgʻrisida
(order, 2018-05-19)

Idoraviy normativ-huquqiy hujjatni davlat reyestridan chiqarish boʻyicha 2018-yil 18-maydagi xulosaga muvofiq hamda Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi, Oʻzbekiston Respublikasi Vazirlar Mahkamasining 1997-yil 9-oktabrdagi 469-son “Vazirliklar, davlat qoʻmitalari va idoralar meʼyoriy hujjatlarining qonuniyligini taʼminlash chora-tadbirlari toʻgʻrisida”gi hamda 2000-yil 19-maydagi 197-son “Vazirliklar, davlat qoʻmitalari va idoralarning meʼyoriy hujjatlarini qabul qilish tartibini takomillashtirish toʻgʻrisida”gi qarorlariga asosan, buyuraman: 1. “Tayyor goʻsht-sut mahsulotlarining sifati ustidan tizimli kompleks nazorat oʻtkazish tartibi toʻgʻrisidagi nizomni tasdiqlash haqida”gi qarorni (roʻyxat raqami 1910, 2009-yil 25-fevral) Idoraviy normativ-huquqiy hujjatlarning davlat reyestridan chiqarish yuzasidan Oʻzbekiston standartlashtirish, metrologiya va sertifikatlashtirish agentligi bosh direktorining 2018-yil 24-apreldagi 05/2531-son xati maʼlumot uchun qabul qilinsin. 2. Oʻzbekiston standartlashtirish, metrologiya va sertifikatlashtirish agentligi, Oʻzbekiston Respublikasi Sogʻliqni saqlash vazirligining 2009-yil 10-fevraldagi 1-P, 8-son “Tayyor goʻsht-sut mahsulotlarining sifati ustidan tizimli kompleks nazorat oʻtkazish tartibi toʻgʻrisidagi nizomni tasdiqlash haqida”gi qarori (roʻyxat raqami 1910, 2009-yil 25-fevral) davlat reyestridan chiqarilsin. 3. Mazkur buyruq davlat roʻyxatidan oʻtkazilsin va bu haqda Idoraviy normativ-huquqiy hujjatlarning davlat reyestriga tegishli yozuv kiritilsin. 4. Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjatni “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da hamda Oʻzbekiston Respublikasi Qonun hujjatlari maʼlumotlari milliy bazasida eʼlon qilinishini taʼminlasin. 5. Mazkur buyruq rasmiy eʼlon qilingan kundan eʼtiboran kuchga kiradi. 6. Mazkur buyruqning ijrosini nazorat qilish vazirning birinchi oʻrinbosari N. Joʻrayev zimmasiga yuklansin.
Oʻzbekiston Respublikasi Prezidentining “Toʻgʻridan-toʻgʻri xususiy xorijiy investitsiyalarni jalb etishni ragʻbatlantirish borasidagi qoʻshimcha chora-tadbirlar toʻgʻrisida”gi 2005-yil 11-apreldagi PF-3594-son Farmoniga qoʻshimchalar kiritish toʻgʻrisida
(decree, 2018-05-18)

Chiqindilar bilan bogʻliq ishlarni amalga oshirish tizimini yanada rivojlantirish, chiqindilarni qayta ishlashda yuqori texnologiyalar qoʻllanilgan ishlab chiqarishlarni rivojlantirishga toʻgʻridan-toʻgʻri investitsiyalarni amalga oshirayotgan xorijiy investorlar uchun qulay investitsiya muhitini yaratish, ushbu sohaga xorijiy investitsiyalar va zamonaviy texnologiyalarni jalb etish maqsadida: 1. Oʻzbekiston Respublikasi Prezidentining “Toʻgʻridan-toʻgʻri xususiy xorijiy investitsiyalarni jalb etishni ragʻbatlantirish borasidagi qoʻshimcha chora-tadbirlar toʻgʻrisida”gi 2005-yil 11-apreldagi PF-3594-son Farmonida: a) 2-bandning ikkinchi xatboshisi “va chiqindilar bilan bogʻliq ishlarni amalga oshirish” soʻzlari bilan toʻldirilsin; b) ilovaga quyidagi mazmundagi 22-band qoʻshilsin: “22. Chiqindilar bilan bogʻliq ishlarni amalga oshirish”. 2. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
“Oʻzbekiston Respublikasi bank muassasalariga kirib-chiqish tartibini tashkil etish qoidalarini tasdiqlash toʻgʻrisida”gi buyruqni oʻz kuchini yoʻqotgan deb topish haqida
(order, 2018-05-15)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuni va Oʻzbekiston Respublikasi Prezidentining 2018-yil 23-martdagi PQ-3620-son “Bank xizmatlari ommabopligini oshirish boʻyicha qoʻshimcha chora-tadbirlar toʻgʻrisida”gi qaroriga asosan Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 1993-yil 23-iyundagi 76-son “Oʻzbekiston Respublikasi bank muassasalariga kirib-chiqish tartibini tashkil etish qoidalarini tasdiqlash toʻgʻrisida”gi buyrugʻi (roʻyxat raqami 574, 1998-yil 21-dekabr) oʻz kuchini yoʻqotgan deb topilsin. 2. Mazkur qaror Oʻzbekiston Respublikasi Ichki ishlar vazirligi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi.
Tibbiy ixtisoslashuvning tegishli turini amalga oshirish uchun zarur boʻlgan moddiy-texnik baza, asbob-uskunalar va boshqa texnik vositalar, shu jumladan tibbiy texnikaga eng kam talablarning 2-ilovasiga oʻzgartirishlar kiritish haqida
(order, 2018-05-14)

Oʻzbekiston Respublikasi Prezidentining 2018-yil 25-yanvardagi PQ-3494-son “Shoshilinch tibbiy yordam tizimini jadal takomillashtirish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi sogʻliqni saqlash vazirining 2017-yil 10-iyuldagi 90-son buyrugʻi (roʻyxat raqami 2905, 2017-yil 28-iyul) (Oʻzbekiston Respublikasi qonun hujjatlari toʻplami, 2017-y., 30-son, 756-modda) bilan tasdiqlangan Tibbiy ixtisoslashuvning tegishli turini amalga oshirish uchun zarur boʻlgan moddiy-texnik baza, asbob-uskunalar va boshqa texnik vositalar, shu jumladan tibbiy texnikaga eng kam talablarning 2-ilovasiga ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran uch oy oʻtgach kuchga kiradi. 1. 66-pozitsiya quyidagi tahrirda bayon etilsin: “ 66. Tibbiy paxta 100 gr. gr. 100 gr. ”; 2. 68 va 69-pozitsiyalar quyidagi tahrirda bayon etilsin: “ 68. Tibbiy bint (steril) 5 m. x 10 sm., yoki 7 m. x 14 sm. dona 2 69. Tibbiy bint (nosteril) 5 x 10 sm., yoki 7 m. x 14 sm. dona 2 ”; 3. 72-pozitsiya quyidagi tahrirda bayon etilsin: “ 72. Bir marta ishlatiladigan qoʻlqoplar juft 20 ”; 4. 76 — 78-pozitsiyalar quyidagi tahrirda bayon etilsin: “ 76. Shprits — 10,0 ml. dona 10 77. Shprits — 5,0 ml. dona 10 78. Shprits — 2,0 ml. dona 10 ”; 5. Mazkur oʻzgartirishlar Oʻzbekiston Respublikasi Savdo-sanoat palatasi bilan kelishilgan.
“Maktabgacha taʼlim muassasalarida bolalarning hayoti va sogʻligʻini muhofaza qilishni tashkil etish tartibi toʻgʻrisidagi nizomni tasdiqlash haqida”gi qarorni oʻz kuchini yoʻqotgan deb topish toʻgʻrisida
(resolution, 2018-05-14)

Oʻzbekiston Respublikasi Prezidentining 2017-yil 30-sentabrdagi PQ-3305-son “Oʻzbekiston Respublikasi Maktabgacha taʼlim vazirligi faoliyatini tashkil etish toʻgʻrisida”gi qaroriga muvofiq Oʻzbekiston Respublikasi Maktabgacha taʼlim vazirligi va Sogʻliqni saqlash vazirligi qaror qiladi: 1. Oʻzbekiston Respublikasi Xalq taʼlimi vazirligi va Sogʻliqni saqlash vazirligining 2009-yil 21-apreldagi 29-mh, 17/2, 6/3-son “Maktabgacha taʼlim muassasalarida bolalarning hayoti va sogʻligʻini muhofaza qilishni tashkil etish tartibi toʻgʻrisidagi nizomni tasdiqlash haqida”gi qarori (roʻyxat raqami 1956, 2009-yil 14-may) (Oʻzbekiston Respublikasi qonun hujjatlari toʻplami, 2009-y., 19-20-son, 245-modda) oʻz kuchini yoʻqotgan deb topilsin. 2. Mazkur qaror Oʻzbekiston Respublikasi Ichki ishlar vazirligi va Davlat arxitektura va qurilish qoʻmitasi bilan kelishilgan. 3. Mazkur qaror rasmiy eʼlon qilingan kundan eʼtiboran kuchga kiradi.
Xalqaro shartnomani tasdiqlash toʻgʻrisida
(resolution, 2018-05-14)

1. Oʻzbekiston Respublikasi Hukumati bilan Buyuk Britaniya va Shimoliy Irlandiya Birlashgan Qirolligi Hukumati oʻrtasida daromadlarni ikki tomonlama soliqqa tortishga yoʻl qoʻymaslik va daromadlarga hamda kapital qiymati oshib borishiga solinadigan soliq toʻlashdan bosh tortishning oldini olish toʻgʻrisida 2018-yil 24-yanvar kuni London shahrida imzolangan 1993-yil 15-oktabrdagi Konvensiyaga oʻzgartirish va qoʻshimchalar kiritish toʻgʻrisidagi Protokol tasdiqlansin. 2. Oʻzbekiston Respublikasi Tashqi ishlar vazirligi Oʻzbekiston Respublikasi tomonidan mazkur xalkaro shartnoma kuchga kirishi uchun zarur boʻlgan ichki davlat tartib-taomillari bajarilganligi toʻgʻrisida tegishli bildirishnoma yoʻllasin. 3. Oʻzbekiston Respublikasi Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirgandan keyin Oʻzbekiston Respublikasining majburiyatlari bajarilishi ustidan belgilangan tartibda nazoratni taʼminlasinlar. 4. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
Normativ-huquqiy hujjatlarni ijrochilarga yetkazish hamda ularning mohiyati va ahamiyatini aholi oʻrtasida tushuntirish boʻyicha namunaviy “Yoʻl xaritasi”ni tasdiqlash toʻgʻrisida
(order, 2021-07-28)

Oʻzbekiston Respublikasining “Huquqiy axborotni tarqatish va undan foydalanishni taʼminlash toʻgʻrisida”gi Qonuni va Oʻzbekiston Respublikasi Prezidentining 2018-yil 13-apreldagi PQ-3666-son qarori bilan tasdiqlangan Oʻzbekiston Respublikasi Adliya vazirligi toʻgʻrisidagi nizomga muvofiq buyuraman: 1. Normativ-huquqiy hujjatlarni ijrochilarga yetkazish hamda ularning mohiyati va ahamiyatini aholi oʻrtasida tushuntirish boʻyicha namunaviy “Yoʻl xaritasi” ilovaga muvofiq tasdiqlansin. 2. Davlat organlari va tashkilotlari oʻz faoliyati sohalariga oid normativ-huquqiy hujjat qabul qilinganda bir haftalik muddatda ushbu normativ-huquqiy hujjatni ijrochilarga yetkazish hamda mohiyati va ahamiyatini aholiga tushuntirish boʻyicha mazkur buyruqning 1-bandida belgilangan namunaviy “Yoʻl xarita” asosida oʻzlarining “Yoʻl xarita”sini tasdiqlashlari, shuningdek ularning amalga oshirilishini taʼminlashlari hamda doimiy nazoratni amalga oshirishlari belgilab qoʻyilsin. 3. Qonun hujjatlarini tahlil qilish va turkumlash boshqarmasi hamda Huquqiy targʻibot va maʼrifat boshqarmasi tegishli ravishda: ushbu idoraviy normativ-huquqiy hujjatni barcha manfaatdor shaxslarga yetkazilishi va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da hamda Oʻzbekiston Respublikasi Qonun hujjatlari maʼlumotlari milliy bazasida eʼlon qilinishini taʼminlasin; davlat organlari va tashkilotlari tomonidan oʻz faoliyati sohalariga oid normativ-huquqiy hujjatlarni ijrochilarga yetkazish hamda mohiyati va ahamiyatini aholiga tushuntirish boʻyicha tasdiqlangan “Yoʻl xarita”larining amalga oshirilishini doimiy monitoring qilib borsin va nazoratni amalga oshirsin. 4. Mazkur buyruq davlat roʻyxatidan oʻtkazilsin va Hukumat bayonnoma qarorlari va idoraviy normativ hujjatlarni huquqiy ekspertizadan oʻtkazish boshqarmasi Idoraviy normativ-huquqiy hujjatlarning davlat reyestriga tegishli yozuvni kiritsin. 5. Oʻzbekiston Respublikasi adliya vazirining 2017-yil 3-martdagi 46-mh-son “Normativ-huquqiy hujjatlarning ijrochilarga yetkazilishi hamda mohiyati va ahamiyatining aholi oʻrtasida tushuntirilishi yuzasidan namunaviy chora-tadbirlar rejasini tasdiqlash toʻgʻrisida”gi buyrugʻi (roʻyxat raqami 2866, 2017-yil 3-mart) (Oʻzbekiston Respublikasi qonun hujjatlari toʻplami, 2017-y., 10-son, 150-modda) oʻz kuchini yoʻqotgan deb topilsin. 6. Mazkur buyruq rasmiy eʼlon qilingan kundan eʼtiboran kuchga kiradi. 7. Mazkur buyruqning ijrosini nazorat qilish vazirning birinchi oʻrinbosari N. Joʻrayev va vazir oʻrinbosari A. Tashkulov zimmasiga yuklansin.
“Paxta tolasining ichki va haqiqatda sotilgan narxlari oʻrtasidagi ijobiy farq mablagʻlarini “Paxtasanoat” hududiy aksiyadorlik birlashmasining maxsus hisob raqamiga toʻplash va uning ishlatilishi tartibi toʻgʻrisidagi nizomni tasdiqlash haqida”gi buyruqni, shuningdek unga oʻzgartirishlarni oʻz kuchini yoʻqotgan deb topish toʻgʻrisida
(order, 2018-05-12)

Oʻzbekiston Respublikasi Vazirlar Mahkamasining 2018-yil 12-fevraldagi 106-son “Oʻzpaxtasanoat” aksiyadorlik jamiyati korxonalarida ishlab chiqarilgan paxta tolasini sotish va hisob-kitoblar mexanizmini takomillashtirish toʻgʻrisida”gi qaroriga muvofiq buyuraman: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur buyruq “Oʻzpaxtasanoat” aksiyadorlik jamiyati bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. Oʻzbekiston Respublikasi moliya vazirining 2009-yil 23-fevraldagi 8-son “Paxta tolasining ichki va haqiqatda sotilgan narxlari oʻrtasidagi ijobiy farq mablagʻlarini “Paxtasanoat” hududiy aksiyadorlik birlashmasining maxsus hisob raqamiga toʻplash va uning ishlatilishi tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 1922, 2009-yil 18-mart) (Oʻzbekiston Respublikasi qonun hujjatlari toʻplami, 2009-y., 12-son, 135-modda). 2. Oʻzbekiston Respublikasi moliya vazirining 2011-yil 1-martdagi 19-son “Paxta tolasining ichki va haqiqatda sotilgan narxlari oʻrtasidagi ijobiy farq mablagʻlarini “Paxtasanoat” hududiy aksiyadorlik birlashmasining maxsus hisob raqamiga toʻplash va uning ishlatilishi tartibi toʻgʻrisidagi nizomga oʻzgartirishlar kiritish haqida”gi buyrugʻi (roʻyxat raqami 1922-1, 2011-yil 18-mart) (Oʻzbekiston Respublikasi qonun hujjatlari toʻplami, 2011-y., 12-13-son, 122-modda). 3. Oʻzbekiston Respublikasi moliya vazirining 2012-yil 28-maydagi 43-son “Paxta tolasining ichki va haqiqatda sotilgan narxlari oʻrtasidagi ijobiy farq mablagʻlarini “Paxtasanoat” hududiy aksiyadorlik birlashmasining maxsus hisob raqamiga toʻplash va uning ishlatilishi tartibi toʻgʻrisidagi nizomga oʻzgartirishlar kiritish haqida”gi buyrugʻi (roʻyxat raqami 1922-2, 2012-yil 16-iyun) (Oʻzbekiston Respublikasi qonun hujjatlari toʻplami, 2012-y., 25-son, 277-modda). 4. Oʻzbekiston Respublikasi moliya vazirining 2014-yil 30-oktabrdagi 71-son “Paxta tolasining ichki va haqiqatda sotilgan narxlari oʻrtasidagi ijobiy farq mablagʻlarini “Paxtasanoat” hududiy aksiyadorlik birlashmasining maxsus hisob raqamiga toʻplash va uning ishlatilishi tartibi toʻgʻrisidagi nizomga oʻzgartirishlar kiritish haqida”gi buyrugʻi (roʻyxat raqami 1922-3, 2014-yil 17-noyabr) (Oʻzbekiston Respublikasi qonun hujjatlari toʻplami, 2014-y., 47-son, 560-modda).
Xalqaro shartnomaga qoʻshilish toʻgʻrisida
(resolution, 2018-05-12)

1. Mustaqil Davlatlar Hamdoʻstligi ishtirokchi-davlatlarning hukumat rahbarlari kengashi yigʻilishida Mustaqil Davlatlar Hamdoʻstligi ishtirokchi-davlatlarining umumiy ilmiy-texnologik makon yaratish toʻgʻrisida 2009-yil 20-noyabr kuni Yalta shahrida imzolangan 1995-yil 3-noyabrdagi Bitimiga oʻzgartirishlar kiritish haqidagi Protokoliga qoʻshilish maʼqullansin. 2. Oʻzbekiston Respublikasi Innovatsion rivojlanish vazirligi mazkur xalqaro shartnoma amalga oshirilishi uchun javobgar boʻlgan vakolatli organ etib belgilansin. 3. Oʻzbekiston Respublikasi Tashqi ishlar vazirligi Oʻzbekiston Respublikasi mazkur xalqaro shartnomaga qoʻshilishi hamda uni amalga oshirishda javobgar boʻlgan vakolatli organ toʻgʻrisida depozitariyga tegishli bildirishnoma yoʻllasin. 4. Oʻzbekiston Respublikasi Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirgandan keyin Oʻzbekiston Respublikasining majburiyatlari bajarilishi ustidan belgilangan tartibda nazoratni taʼminlasinlar. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
“Davlat budjetining pul mablagʻlarini rejalashtirish va boshqarish tartibi toʻgʻrisidagi nizomni tasdiqlash haqida”gi buyruqni, shuningdek unga oʻzgartirish va qoʻshimchalarni oʻz kuchini yoʻqotgan deb topish toʻgʻrisida
(order, 2018-05-11)

Oʻzbekiston Respublikasi Vazirlar Mahkamasining 2014-yil 29-avgustdagi 245-son “Oʻzbekiston Respublikasi Budjet kodeksini amalga oshirish boʻyicha normativ-huquqiy hujjatlarni tasdiqlash toʻgʻrisida”gi qaroriga muvofiq buyuraman: 1. Quyidagilar oʻz kuchini yoʻqotgan deb hisoblansin: Oʻzbekiston Respublikasi moliya vazirining 2010-yil 6-maydagi 39-son “Davlat budjetining pul mablagʻlarini rejalashtirish va boshqarish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 2112, 2010-yil 17-iyun) (Oʻzbekiston Respublikasi qonun hujjatlari toʻplami, 2010-y., 24-25-son, 203-modda); Oʻzbekiston Respublikasi moliya vazirining 2011-yil 20-iyundagi 36-son “Davlat budjetining pul mablagʻlarini rejalashtirish va boshqarish tartibi toʻgʻrisidagi nizomga oʻzgartirish va qoʻshimchalar kiritish toʻgʻrisida”gi buyrugʻi (roʻyxat raqami 2112-1, 2011-yil 2-avgust) (Oʻzbekiston Respublikasi qonun hujjatlari toʻplami, 2011-y., 31-son, 331-modda). 2. Mazkur buyruq Oʻzbekiston Respublikasi Davlat soliq qoʻmitasi va Davlat bojxona qoʻmitasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi.
Muborak Ramazon oyini munosib tarzda oʻtkazish toʻgʻrisida
(resolution, 2018-05-11)

Xalqimiz uchun ezgulik, saxovat, mehr-shafqat ramzi hisoblangan muborak Ramazon oyining ijtimoiy hayotimizda oʻzaro ahillik va hamjihatlik muhitini yanada mustahkamlash borasidagi alohida oʻrni va ahamiyatini inobatga olgan holda hamda muqaddas islom dinining insonparvarlik mohiyatini, uning tinchlik, bagʻrikenglik, shukronalik kabi oliyjanob gʻoyalarini keng targʻib etish, diniy-maʼrifiy qadriyatlarimizni asrab-avaylash va ulugʻlash maqsadida: 1. 2018-yil muborak Ramazon oyining boshlanishi 17-may kuniga toʻgʻri kelishi haqidagi Oʻzbekiston musulmonlari idorasining axboroti maʼlumot uchun qabul qilinsin. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston faxriylarining ijtimoiy faoliyatini qoʻllab-quvvatlash “Nuroniy” jamgʻarmasi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha Respublika kengashi va boshqa jamoat tashkilotlari bilan birgalikda Ramazon oyini azaliy anʼana va qadriyatlarimiz ruhida har tomonlama munosib oʻtkazish bilan bogʻliq chora-tadbirlarni amalga oshirsin. Joylarda Ramazon oyining mazmun-mohiyatida mujassam boʻlgan ezgu gʻoyalar, dinimiz arkonlarini eʼzozlash, hozirgi tinch va osuda hayotimizning kadriga yetish, odamlarni bir-biriga yaxshilik qilishga, ahil va hamjihat boʻlib yashashga daʼvat etadigan, yosh avlodimizni Vatanga muhabbat, milliy va diniy qadriyatlarimizga hurmat ruhida tarbiyalashga xizmat qiladigan maʼrifiy tadbirlar va targʻibot ishlari tashkil etilsin. Ushbu muqaddas oyda yordamga muhtoj va ehtiyojmand kishilarni har tomonlama qoʻllab-quvvatlash, oilalar va mahallalarda mehr-oqibat va oʻzaro hurmat muhitini mustahkamlash, buyuk allomalar, aziz-avliyolarimizning ziyoratgohlarini, qabristonlarni obodonlashtirishga qaratilgan tadbirlarni yanada kuchaytirishga alohida ahamiyat berilsin. 3. Oʻzbekiston Milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga Ramazon oyini oʻtkazish bilan bogʻliq tadbirlarni keng yoritish tavsiya etilsin. 4. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
Vazirlar Mahkamasining “Davlat tibbiyot tashkilotlarini va respublika aholisini ijtimoiy ahamiyatga ega boʻlgan dori vositalari va tibbiyot buyumlari bilan taʼminlashga doir dolzarb chora-tadbirlar toʻgʻrisida” 2017-yil 13-sentabrdagi 717-son qaroriga oʻzgartirishlar kiritish haqida
(resolution, 2018-05-10)

Oʻzbekiston Respublikasi Prezidentining “Farmatsevtika tarmogʻini boshqarish tizimini tubdan takomillashtirish chora-tadbirlari toʻgʻrisida” 2017-yil 7-noyabrdagi PF-5229-son Farmoniga muvofiq Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining “Davlat tibbiyot tashkilotlarini va respublika aholisini ijtimoiy ahamiyatga ega boʻlgan dori vositalari va tibbiyot buyumlari bilan taʼminlashga doir dolzarb chora-tadbirlar toʻgʻrisida” 2017-yil 13-sentabrdagi 717-son qaroriga (Oʻzbekiston Respublikasi QHT, 2017-yil 18-sentabr, 37-son, 999-modda) ilovaga muvofiq oʻzgartirishlar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Q.V. Akmalov va Oʻzbekiston Respublikasi sogʻliqni saqlash vaziri A.K. Shadmanov zimmasiga yuklansin. 1. 2-bandning toʻrtinchi xatboshisi quyidagi tahrirda bayon etilsin: “2018-yildan boshlab — Oʻzbekiston Respublikasi Sogʻliqni saqlash vazirligining ijtimoiy ahamiyatga ega boʻlgan dori vositalari va tibbiyot buyumlari xarid qilishga boʻlgan ehtiyojning asoslangan hisob-kitoblari boʻyicha Qoraqalpogʻiston Respublikasi Sogʻliqni saqlash vazirligi, Toshkent shahri sogʻliqni saqlash bosh boshqarmasi va viloyatlar sogʻliqni saqlash boshqarmalari xarajatlari smetalarining alohida satrida ularni sotib olish uchun zarur boʻlgan budjet mablagʻlarini nazarda tutsin hamda Qoraqalpogʻiston Respublikasi Sogʻliqni saqlash vazirligi, Toshkent shahri sogʻliqni saqlash bosh boshqarmasi va viloyatlar sogʻliqni saqlash boshqarmalariga markazlashtirilgan tartibda “Oʻzmedimpeks” DUK bilan tuziladigan shartnomalarga asosan istisno tariqasida oldindan yuz foiz toʻlovni amalga oshirish huquqi berilsin.”. 2. 4-bandning uchinchi xatboshidagi “Oʻzmedeksport” RTIDK” soʻzlari “Oʻzmedimpeks” DUK” soʻzlari bilan almashtirilsin. 3. 5-banddagi “Oʻzmedeksport” RTIDK” soʻzlari “Oʻzmedimpeks” DUK” soʻzlari bilan almashtirilsin.